จับคู่ธุรกิจออนไลน์ในยุค AEC+3
โดย...พิพิธ เอนกนิธิ&nbsp; รองกรรมการผู้จัดการ ธนาคารกสิกรไทย
26 ส.ค. 2558

โดย...พิพิธ เอนกนิธิ  รองกรรมการผู้จัดการ ธนาคารกสิกรไทย
การแพร่หลายของนวัตกรรมเทคโนโลยีสารสนเทศ ทำให้การค้าระหว่างประเทศผ่าน E-Commerce เติบโตอย่างก้าวกระโดด คาดการณ์กันว่า ในปี 2025 การค้าขายผ่าน E-Commerce ทั่วทั้งโลก จะมีมูลค่าถึง 250-350 พันล้านบาท เติบโตขึ้นจากปี 2014 ถึง 3 เท่าตัว 
ในฝั่งภูมิภาคเอเชียแปซิฟิกมีตัวเลขการเติบโตที่มีนัยสำคัญเช่นกัน โดยในปี 2017 คาดว่า สัดส่วนตลาด E- Commerce ในภูมิภาคเอเชียแปซิฟิกจะมีมูลค่าสูงกว่าการค้าระหว่างประเทศผ่านช่องทาง E-Commerce ของภูมิภาคอื่นๆ แบ่งออกเป็น 2 ส่วน คือ การค้าภายในภูมิภาค คิดเป็น 56% และอีก 44% เป็นสัดส่วนการค้าระหว่างภูมิภาค สะท้อนถึงโอกาสมหาศาลทางการค้าระหว่างประเทศผ่านช่องทาง E-Commerce และกำลังจะเข้ามามีบทบาทสำคัญในยุค AEC ด้วยเช่นกัน 
บริบทที่เกิดขึ้นส่งผลต่อการเปลี่ยนแปลงรูปแบบการทำธุรกิจ อันดับแรก คือ เกิดการจับคู่ธุรกิจข้ามประเทศ ทำให้เห็นการหาผู้ร่วมทุนระหว่างประเทศ เพื่อรองรับกระแสการค้าการลงทุนที่จะมีมากขึ้น พันธมิตรทางธุรกิจช่วยเชื่อมโยงให้เกิดเครือข่ายธุรกิจ ทั้งด้านการพัฒนาผลิตภัณฑ์รวมถึงการต่อยอดธุรกิจอีกด้วย ในขณะที่กระแสเทคโนโลยีมุ่งสู่โลกออนไลน์ เป็นปัจจัยสำคัญที่ผลักดันการเติบโตของธุรกิจในรูปแบบ Online Platform มากยิ่งขึ้น 
การเปลี่ยนแปลงเชิงธุรกิจเหล่านี้ ทำให้แบงก์ต้องคิดนอกกรอบ เป็นมากกว่าสถาบันที่ให้บริการทางการเงิน แต่ต้องเข้ามามีบทบาทช่วยสนับสนุนการทำธุรกิจของลูกค้าที่ไม่ได้จำกัดรูปแบบเดิมอีกต่อไป เพราะธุรกิจสมัยใหม่ไม่จำเป็นต้องมีหน้าร้าน ทุกอย่างสามารถอยู่บนโลกออนไลน์ จึงได้เห็นธนาคารทำตัวเป็นแม่สื่อเชื่อมธุรกิจเข้าไปสู่ตลาดใหม่ๆ ผ่านวิธี “จับคู่ธุรกิจออนไลน์” หรือที่เรียกว่า Online Business Matching ระหว่างธุรกิจไทยกับธุรกิจในต่างแดน โดยมีเป้าหมายเพื่อตอบโจทย์ความต้องการของลูกค้าได้มากขึ้นภายใต้ความเสี่ยงที่เหมาะสม
ในช่วงปีที่ผ่านมา จึงได้เห็นแวดวงธนาคารสร้างแพลตฟอร์ม เพื่อให้บริการ Online Business Matching เช่น ให้ผู้ประกอบการที่เป็นสมาชิกสามารถเข้าไปหาข้อมูลเชิงลึกของผู้ซื้อและผู้ขายผ่านทางระบบออนไลน์ รวมถึงการส่งข้อความโต้ตอบในการเจรจาธุรกิจได้โดยตรงบนเว็บไซต์ เช่น เว็บไซต์ Askkbank.com/aecplusmatching.com เพื่อให้นักธุรกิจไทยและต่างประเทศหาพันธมิตรทางธุรกิจ เพื่อสร้างเครือข่ายทางธุรกิจระหว่างประเทศ โดยไม่ต้องผ่านตัวกลาง รวมทั้งสามารถขอรับคำปรึกษาและข้อมูลจากธนาคารในการทำธุรกิจระหว่างประเทศ รวมทั้งวิธีการป้องกันความเสี่ยงจากอัตราแลกเปลี่ยน
พร้อมกันนี้ เรายังได้เห็นยักษ์ใหญ่ออนไลน์ระดับโลกเข้ามาเป็นพันธมิตรกับแบงก์ในไทย เช่น Alibaba และ Alipay ทั้งเจาะกลุ่มเอสเอ็มอีที่กำลังแสวงหาตลาดใหม่ในการนำสินค้าเข้าสู่ตลาด E-Commerce กลุ่มนักท่องเที่ยวชาวจีนที่เดินทางมาที่เมืองไทยในการเลือกซื้อสินค้าดิวตี้ฟรีออนไลน์บน www.KingPowerOnline.com โดยพัฒนาระบบบริการการชำระเงินข้ามพรมแดน (Cross-border payment solutions) ในประเทศไทย เพื่อเชื่อมต่อระบบการชำระเงินผ่านอาลีเพย์ของจีน
เมื่อการค้าในภูมิภาคเชื่อมโยงกันมากขึ้น ก็ต้องคิดให้ครบ ตอบโจทย์ให้รอบด้าน คู่ที่ดีในยุคดิจิทัลแพลตฟอร์มจะช่วยต่อยอดโอกาสทางธุรกิจอย่างไร้พรมแดน ร่วมกันสร้างและขยายวงแหวนการค้าบนแผนที่เศรษฐกิจโลก